महंत नरेंद्र गिरि की मौत: सीएम योगी श्रद्धांजलि देने पहुंचेंगे प्रयागराज
मुख्यमंत्री योगी आदित्यनाथ भी आज प्रयागराज स्थित बाघंबरी मठ पहुंच रहे हैं जहां वे महंत नरेंद्र गिरि को श्रद्धांजलि देंगे। सीएम योगी के अलावा कई मंत्री भी प्रयागराज पहुंच रहे हैं।
प्रयागराज: अखाड़ा परिषद् के अध्यक्ष महंत नरेंद्र गिरि के पार्थिव शरीर को जनता के आखिरी दर्शन के लिए बाघंबरी मठ में रखा जाएगा। मुख्यमंत्री योगी आदित्यनाथ भी आज प्रयागराज स्थित बाघंबरी मठ पहुंच रहे हैं जहां वे महंत नरेंद्र गिरि को श्रद्धांजलि देंगे। सीएम योगी के अलावा कई मंत्री भी प्रयागराज पहुंच रहे हैं।पंच परमेश्वरों की बैठक अखाड़ा परिषद् की ओर से जारी प्रेस विज्ञप्ति में यह बताया गया है कि अखाड़ा परिषद के पंच परमेश्वरों की आज सुबह बैठक होगी और बैठक के बाद महंत नरेंद्र गिरि का पार्थिव शरीर जनता के दर्शनों के लिए रखा जाएगा। विज्ञप्ति के मुताबिक सुबह 11:30 बजे श्री मठ बाघम्बरी गद्दी में लोगों के अंतिम दर्शनों के लिए महंत नरेंद्र गिरि का पार्थिव शरीर रखा जाएगा। पुलिस के मुताबिक पहले पोस्टमॉर्टम होगा उसके बाद शव को मठ के संतों को सौंपा जाएगाबाघंबरी मठ पहुंचेंगे सीएम योगीइस बीच प्रदेश के मुख्यमंत्री योगी आदित्यनाथ आज सुबह 8.30 बजे प्रयागराज पहुंचेंगे। वे बाघंबरी मठ में महंत नरेंद्र गिरि को श्रद्धांजलि अर्पित करेंगे। आपको बता दें कि महंत नरेंद्र गिरि कल शाम संदिग्ध अवस्था में अपने कमरे में मृत पाए गए थे। उनका शव फंदे से लटका हुआ मिला था और शव के पास से पुलिस ने सुसाइड नोट भी बरामद किया था। नरेंद्र गिरी के तीन शिष्यों से पूछताछ  इस बीच महंत नरेंद्र गिरि के शिष्य आनंद गिरी को हरिद्वार से पुलिस ने हिरासत में लिया है और प्रयागराज लेटे हनुमान मंदिर के पुजारी और उनके बेटे को भी पुलिस हिरासत में लेकर पूछताछ कर रही है। जानकारी के मुताबिक इन तीनों का सुसाइड नोट में नाम था।पीएम मोदी ने जताया शोक  प्रधानमंत्री नरेंद्र मोदी ने महंत के निधन पर शोक व्यक्त करते हुए ट्वीट किया, ‘‘अखाड़ा परिषद के अध्यक्ष श्री नरेंद्र गिरि जी का देहावसान अत्यंत दुखद है। आध्यात्मिक परंपराओं के प्रति समर्पित रहते हुए उन्होंने संत समाज की अनेक धाराओं को एक साथ जोड़ने में बड़ी भूमिका निभाई। प्रभु उन्हें अपने श्री चरणों में स्थान दें। ॐ शांति!!’’